钦定古今图书集成/明伦汇编/闺媛典/第254卷 > 胡允修妻柯氏
## 钦定古今图书集成/明伦汇编/闺媛典/第254卷 > 胡允修妻柯氏

按《池州府志》：“柯氏，贵池人。年十八归太学生胡允修，
辟纑佐读，祗承舅姑甫八年而修没，氏绝粒，誓从地
下。姑曰：‘汝死，其若老病舅姑何’？氏强起市簪衣治窀，
穸率娣邹氏扃闭一室，历四十馀年。舅姑益老病，氏
曲奉甘旨，伺二人意所欲，则黾勉将之。姑病笃，医治
不瘳，氏泣告天，刲股以进，乡党咸称纯孝。伯叔计诱”
再适，氏坚不从，诟谇百出。一日，被屏驱户外，闭不使
入，尽筐莒织纴之属，席卷无遗。氏依祠庑月馀，族众
排解，始为启户。然而朝攫夕取，耽耽不忘。氏之生计
日绝。亡何，伯叔相继沦丧，俱无子，氏泣告族众曰：“二
十馀年残喘，不即填沟壑者，徒为亡人宗祧耳。今若
此奈何？”修同祖兄允良有三子，长士表，次士邵，季士
瑾，族众乃以瑾嗣之。时瑾年七岁，氏鞠养逾于所生，
昼夜操作，凡所以养教者无不至。后瑾贵而氏已卒。